   برمنگهم (اسپورٽس نيوز) نيويلينڊ ڪرڪيٽ ٽيم جي آل رائونڊر مچل سينٽنر چيو آهي ته پاڪستان جهڙي ٽيم ڪڏهن به ڪجهه به ڪري سگهي ٿي، ان خلاف ميچ جي تياري ڪرڻ ڏاڍي ڏکئي هوندي آهي. ايجبسٽن ۾ پري ميچ پريس ڪانفرنس ڪندي ڪيوي آل رائونڊر چيو ته پاڪستان کي ڪنهن به صورت ۾ سولو مخالف تصور نٿو ڪري سگهجي، اسان کي اندازو آهي ته پاڪستاني ٽيم خطرناڪ آهي. سندس چوڻ هو ته هتي پاڪستان جو رڪارڊ بهترين آهي، ٻه سال اڳ گرين شرٽس چيمپيئنز ٽرافي به هتي کٽي، ورلڊ ڪپ ۾ سرفراز اليون انگلينڊ ۽ ڏکڻ آفريڪا کي هارايو آهي. هن چيو ته پاڪستاني ٽيم ڪنهن کي به شڪست ڏئي سگهي ٿي، تنهن ڪري نيوزيلينڊ کي ان سوچ سان ميدان تي لهڻو پوندو ته پاڪستاني ٽيم سڀ کان خطرناڪ آهي. مچل سينٽنر چيو ته پاڪستان وٽ سيم توڙي اسپن شعبي ۾ سٺا بالر آهن، تنهن ڪري نيوزيلينڊ کي پاڪستاني بالرن کان به هوشيار رهڻو پوندو. هن وڌيڪ چيو ته پاڪستان سان ويجهر ۾ گهڻا مقابلا ٿيا، تنهن ڪري انهن جي خامين جو اندازو به آهي، عامر بهترين فارم ۾ آهي ۽ سٺي بالنگ ڪرائي رهيو آهي، تنهن ڪري اسان کي ڀرپور تياري سان ميدان تي لهڻو پوندو.